Volkswagen deler nye skitser af ID. Every1

Om det bare er den solgule farve, eller … nye skitser af Volkswagens kommende 20.000 euros elbil, ID. Every1, viser, at den har visse ligheder med Renault 5 E-Tech. Efter et teaser-billede af fronten dukkede op i sidste uge, har VW nu delt et par ekstra streger, der også viser en sideprofil af den kompakte elbil.

Bilen bliver vist frem som koncept den 5. marts og i et indlæg på LinkedIn bekræfter VW’s Jens Kateman, at konceptet får navnet ID. Every1, selv om bilen nok ender med at hedde ID.1, når den kommer i handel.

Det er også via LinkedIn, at Volkswagen har valgt at dele de nye skitser, ledsaget af en kort tekst: ”Dristig selvtillid møder tidløs enkelhed! Vores nye entry-level elbil kombinerer funktionalitet og stil uden besvær.”

VW fortsætter med at beskrive ID. Every1 som en bil med en ”karismatisk front og en smilende bagende” – en formulering, der indikerer, at designet også har et mere menneskeligt udtryk. Renault har haft samme strategi med deres elektriske Renault 5, hvor designet skal gøre bilen mere ”levende” og imødekommende. Der er heller ingen tvivl om, at ID. Every1 trækker visuelle tråde til ID.Life-konceptet fra 2021, hvor de kantede linjer går igen.

Selvom vi snart får et smugkig på ID.1, kommer der til at gå nogle år, før den ruller ud til forhandlerne. Den endelige produktionsmodel er nemlig først planlagt til 2027. Til sammenligning blev ID.2all præsenteret i marts 2023 og forventes at blive produktionsklar i 2026.

Volkswagen har endnu ikke afsløret noget om de tekniske specifikationer, men en ting står klart: Med en pris på omkring 20.000 euro – 145.000 kroner – vil ID. Every1 være en del af mærkets strategi om at nå nye kundesegmenter.

Et billede af fronten blev frigivet i sidste uge.

Volkswagen deler nye skitser af ID. Every1